רומי אברג'יל

רומי אברג'יל (נולדה ב-23 באוגוסט 2001) היא כוכבת טלוויזיה ורשת ודוגמנית טרנסג'נדרית ישראלית, הפעילה למען זכויות הקהילה הגאה.

ביוגרפיה 
אברג'יל נולדה וגדלה באשדוד כזכר בשם יניר אברג'יל.

כבר מילדותה המוקדמת החלה להזדהות מגדרית כבת, ובגיל 11 וחצי יצאה מהארון. בגיל 13 בלבד החלה ליטול הורמונים נשיים, והייתה לישראלית הצעירה ביותר שעשתה זאת משום שבישראל הגיל החוקי לכך הוא 16. בגיל 16 פתחה קמפיין לגיוס המונים לטובת ביצוע ניתוח לשינוי מין בישראל במטרה לקיימו לפני גיל 18, הגיל המותר בחוק. מסיבות אלו כונתה פעמים רבות כ"הטרנסג'נדרית הצעירה בישראל".

בפברואר 2020 התגייסה לצה"ל והפכה לטרנסג'נדרית הראשונה שהתגייסה לצה"ל כאישה.

במאי 2022 השלימה את סדרת הניתוחים שעברה להתאמה מגדרית כאישה.

קריירה

טלוויזיה, עיתונות ורשתות חברתיות 
במסגרת מאבקה להיות מוגדרת כאישה, התראיינה לעיתונות ולטלוויזיה - בין היתר לתוכנית "הצינור" ולעיתון "ידיעות אחרונות".

רומי מתחזקת חשבון אינסטגרם בעל עשרות אלפי עוקבים, רובם ילדים ובני נוער, ובכך חושפת את האוכלוסייה הזו למאבקה, לטיפולים, לניתוחים ולשגרת הטיפוח האישית שלה.

בשנת 2016 השתתפה כאישה בתחרות "מלכת היופי של הדרום", וזכתה בתואר תגלית השנה.

בקיץ 2017 החלה להשתתף בשעשועון הריאליטי "הבנים והבנות" בערוץ הילדים, כמתמודדת בקבוצת הבנות, והודחה בהדחה השישית.

רומי מוגדרת על ידי התקשורת הישראלית כמשפיעת רשת, היא נכנסה לרשימת הנוער והצעירים המשפיעים בישראל "20 מתחת ל-20" של מגזין "גלובס", והוגדרה כישראלית בת ה-14 המשפיעה ביותר לשנת 2016 על ידי אתר mako.

ב-2019 השתתפה בסדרה הדוקומנטרית "טרנסקידס" בערוץ yes דוקו.

ב-28 במאי 2020 הופיעה בפרק הראשון של הסדרה הדוקומנטרית "המהפכה הגאה" בכאן 11, על היותה הטרנסג׳נדרית הראשונה שמתגייסת לצה"ל כאישה המבססת את השינוי ביחסו של צה"ל לקהילה הגאה.

ב-25 ביוני 2020 זכתה בקטגוריית "האינסטגרמרית האהובה" בטקס פרסי הנוער הגאה "איגי LOVE" של ארגון הנוער איגי - ארגון נוער גאה.

ביוני 2021 הובילה ביחד עם טרנסג'נדריות, ביניהן גם סתיו סטרשקו, קמפיין ייעודי של מותג ההלבשה התחתונה הישראלי "FIX".

פילמוגרפיה

טלוויזיה

קישורים חיצוניים

הערות שוליים 

דוגמניות ישראליות
טרנסג'נדריות ישראליות
טרנסג'נדרים ישראלים
מתחרי הבנים והבנות
פעילות למען זכויות להט"ב בישראל
פעילים למען זכויות להט"ב בישראל
פעילות אינטרנט ישראליות
ישראליות שנולדו ב-2001
ישראלים שנולדו ב-2001